পলাশী
পলাশী (পুরনো ইংরেজি নাম: "Plassey") ভারতের পশ্চিমবঙ্গ রাজ্যের নদিয়া জেলার সদর শহর কৃষ্ণনগরের প্রায় ৫০ কিলোমিটার উত্তরে ভাগীরথী নদীর তীরে অবস্থিত একটি গ্রাম (অধুনা সেন্সাস টাউন)। ১৭৫৭ সালে এই গ্রামেই বিখ্যাত পলাশীর যুদ্ধ হয়েছিল। বর্তমানে পলাশী একটি গ্রাম পঞ্চায়েত ও বাণিজ্যকেন্দ্র। পলাশীর কাছাকাছি উল্লেখযোগ্য শহর মুর্শিদাবাদের বেলডাঙা।
পলাশী মনুমেন্ট
এই স্মারকটি ভাগীরথী নদীর তীরে, পলাশী রেলওয়ে স্টেশন থেকে ৭ কিলোমিটার দূরে অবস্থিত। কলকাতা থেকে এই জায়গাটি প্রায় ১৫০ কিমি দূরত্বে অবস্থান করে। এই স্থানটি পলাশীর যুদ্ধক্ষেত্র নামে পরিচিত হলেও মূল যুদ্ধক্ষেত্রের অনেকটা অংশই গঙ্গায় ভাঙনের ফলে তলিয়ে গিয়েছে। বর্তমানে পলাশী মনুমেন্টকে কেন্দ্র করে পর্যটন গড়ে উঠেছে।